Նրանք գոհ չեն նաև պետական հովանավորությամբ աշխատող հիմնադրամների գործունեությունից: ՙՆրանց գործունեությունն ի սկզբանե պետք է ուղղված լիներ ձեռնարկատիրության և գյուղատնտեսության զարգացմանը, ինչպես նաև ներդրումային միջավայրի բարելավմանը, մինչդեռ նրանք առ այսօր լիարժեք չեն իրականացնում իրենց առջև դրված խնդիրները, նպատակները և ծրագրերը՚,- ասաց Է. Մկրտումյանը, հավելելով, որ հիմնադրամների գործունեության մեջ անհրաժեշտ է ներառել հանրային վերահսկողության տարրը՝ նրանց աշխատանքին առավել թափանցիկություն հաղորդելու համար: Գյուղոլորտում գործունեություն ծավալող ընկերությունների ներկայացուցիչների և գյուղմթերքի վերամշակմամբ զբաղվող ընկերությունների խնդիրները ևս քիչ չեն: Հակակարկտային կայանքները, որ կիրառվում են հանրապետության տարածքում, հաճախ չեն արդարացնում իրենց և չեն նվազեցնում ագրարային բիզնեսում առկա ռիսկերը: Խնդիրներ կան նաև ոռոգման արդի համակարգի ներդրման պետական ծրագրից օգտվող հողօգտագործողների մոտ, որոնք, համաձայն պայմանավորվածության, այգի են հիմնադրել՝ պայմանով, որ կհորատվեն 40-ից ավելի արտեզյան ջրհորեր՝ դրանց ոռոգման համար, մինչդեռ ջրհորերի անհրաժեշտ քանակ իրականում չի ապահովվում, ինչը ևս խնդիրներ է առաջացրել: Գյուղմթերք վերամշակող մի քանի խոշոր ընկերություններ այս տարի սպառման սահմանափակ շուկայի պատճառով աշխատել են շատ քիչ ծավալներով: Հայտնի է, որ Ասոցիացիան Ստեփանակերտում բացել է ՙԱրցախյան՚ խանութ-սրահը և նմանատիպ ցուցահանդես-վաճառքի կետ նախատեսում էր բացել Երևանում: Ֆինանսների բացակայության պատճառով հարցը հանվել է օրակարգից: Ասոցիացիան արցախյան արտադրանքը հայաստանյան շուկա դուրս բերելու նպատակներ ունի, որը, է. Մկրտումյանի խոսքով, անհնար է իրականություն դարձնել առանց պետական աջակցության՝ գոնե սկզբնական շրջանում: Երկրի ղեկավարն այս հարցերի առնչությամբ լսել է ներկաների առաջարկները, խոստացել ուսումնասիրել: